google/wiki40b huggingface dataset:
Operasjon Tabarin

Operasjon Tabarin var en britisk militærtekspedisjon under andre verdenskrig med formål å etablere permanente baser i Antarktis.

Hensikt

Operasjon Tabarin tjente flere hensikter. Før utbruddet av krigen hadde tyske fly sluppet markører med hakekors over Dronning Maud Land i et forsøk på å opprette et territorialkrav. I 1943 fjernet britisk personell fra HMS «Carnarvon Castle» argentinske flagg fra Deceptionøya. Det var også bekymringer i Foreign and Commonwealth Office angående hvilken rolle USA ville ta i området etter krigen. Derfor hadde britene behov for å etablere et massivt krav til en rekke ubebodde øyer og deler av det antarktiske kontinent, noe som ble forsterket av Argentinas sympati med Tyskland.
For det andre var det et behov for å hindre fienden muligheten til å etablere tilfluktssteder i området. Tyskland var kjent for å bruke fjerntliggende øyer som samlingssteder og beskyttelse for ubåter, forsyningsskip og overraskende angrep. I 1941 hadde det også vært frykt for at Japan ville forsøke å erobre Falklandsøyene, enten for å etablere en base eller for å overlevere dem til Argentina og derigjennom oppnå politisk fordel for aksen og hindre britisk utnyttelse. Deceptionøya i den britiske øygruppen Sør-Shetlandsøyene, der en norsk hvalstasjon hadde vært drevet fra 1912 til 1931, hadde en beskyttet ankerplass. I 1941 hadde britene tatt sine forholdsregler ved å ødelegge kulltipper og oljetanker for å hindre eventuell bruk av tyskerne.

Ekspedisjonen

En gruppe på 14 mann, ledet av løytnant James Marr, forlot Falklandsøyene i de to skipene HMS «William Scoresby» og «Fitzroy» 29. januar 1944. Marr hadde tidligere deltatt i antarktisekspedisjoner med Ernest Shackleton og Douglas Mawson. Baser ble etablert nær den forlatte norske landstasjonen i Whalers Bay på Deceptionøya 3. februar 1944, der argentinske flagg ble erstattet av unionsflagget, og i Port Lockroy ved kysten av Graham Land 11. februar. Ytterligere en base ble etablert i Hope Bay 13. februar 1945 etter et mislykket forsøk på lossing av forsyninger 7. februar 1944.
Britiske territorialkrav ble ytterligere forsterket ved utgivelse av egne frimerker for hver av de fire territoriene Sør-Georgia, Sør-Orknøyene, Sør-Shetlandsøyene og Graham Land.

Reaksjon

Beslutingen om å iverksette Operasjon Tabarin var tilsynelatende ikke en politisk avgjørelse. Winston Churchill var utenlands, og et notat indikerer at han ikke var klar over avgjørelsen. I notatet uttrykker han bekymring for at trekket kan skade forholdet til USA under forberedelsene til invasjonen av Normandie. Et svar fra Foreign Office indikerte at operasjonen ikke ble iverksatt på grunn av at USA manglende anerkjennelse av de britiske kravene, men for å gjenta britiske territorialkrav overfor Argentina og Chile.
Etter krigens slutt ble basene overlevert til Falkland Islands Dependencies Survey (FIDS), senere omdøpt til British Antarctic Survey (BAS).
Gammelofsen

Gammelofsen var en ekstremflom (ofse) og skredkatastrofe i Gudbrandsdalen i det siste århundret f.Kr., det vil si mot avslutningen av førromersk jernalder. Arkeologiske utgravninger og tolkning av flomsedimenter tyder på at den kan ha vært like omfattende som de største ekstremflommene i historisk tid – som Storofsen i 1789.
Gammelofsen skjedde i en periode (300 f.Kr.–ca. 100 e.Kr.) med spesielt fuktig klima i Nord-Europa. En mer velkjent katastrofe av veldig omfang i perioden er den kimbriske stormflo, som rammet nordsjøkysten rundt Tyskebukta mellom 120 og 114 f.Kr., og som skal ha utløst kimbrernes folkevandring. Ingen sammenheng mellom denne stormfloen og Gammelofsen – eller mulige skader etter Gammelofsen utenom Gudbrandsdalen – er dokumentert foreløpig.
Gammelofsen ble kjent gjennom utgravninger før bygging av ny E6 mellom Ringebu og Otta. Under disse arbeidene har en avdekket minst 16 flomkatastrofer i dette området siden siste istid, hvorav minst 3 tilfeller av ekstremflom. Gammelofsen er den best dokumenterte av disse.
Soloalbum

Et soloalbum er et musikkalbum med en enkelt musiker. Dette skjer ofte når en sanger eller musiker som er en del av en musikkgruppe eller et band skaper et album uten at resten av bandet, som tidligere har produsert musikk sammen, er med. Noen soloalbum utgis mens gruppa femdeles eksisterer, men begrepet brukes også om musikkalbum som er utgitt etter at gruppa eller bandet er oppløst.
For eksempel gav alle medlemmene av The Beatles ut soloalbum etter at gruppa var oppløst.
Metate

En metate er en mesoamerikansk morter som blei brukt til å male korn og frø. Den består av en rektangular stein. I tillegg blei det brukt en håndstein som blei kalt metlapilli («metatens sønn»). Ordet metate kommer fra nahuatl metlatl.
Leo Jogiches

Bakgrunn

Jogiches kom fra en velstående jødisk kjøpmannsslekt.

Aktivist i Russland

I ungdomsårene engasjerte han seg i sosialrevolusjonære kretser i Vilna. I 1888 ble han arrestert og fengslet. Etter løslatelsen skulle han gjøre russisk militærtjeneste i generalguvernementet Turkestan, men han flyktet i stedet tidlig i 1890 til Sveits.

I landflyktighet

Han studerte ved Universitetet i Zürich og søkte om sveitsisk statsborgerskap. Jogiches søkte kontakt med marxisten Georgij Plekhanov, som også var i landflyktighet. To år etter kom han imidlertid såpass på kant med ham at det førte til en rettsprosess innad i partiet. Plekhanovs tilhengere angrep Jogiches på det skarpeste, også Friedrich Engels ytret seg negativt om ham i et brev.

Aktivist i Tyskland

Jogiches stod Rosa Luxemburg nært og var medlem i Sosialdemokratiet i kongeriket Polen og Litauen (SDKPIL). Han var skeptisk til bolsjevikenes linje i det russiske sosialdemokratiet. Under første verdenskrig levde han i skjul i Berlin, og sammen med blant andre Franz Mehring, Karl Liebknecht og Rosa Luxemburg var han med å grunnlegge Spartakusforbundet, og den 1. januar 1919 Det tyske kommunistpartiet KPD.
Etter den tyske novemberrevolusjonen under spartakistopprøret i Berlin, ble Rosa Luxemburg og Karl Liebknecht myrdet av høyreekstreme frikorpssoldater. Dette skjedde den 15. januar 1919. Etter mordene ble Jogiches leder i partiet, men i mars 1919 ble han arrestert, og den 10. mars ble han selv myrdet i fengselet i Berlin-Moabit.
Jogiches hadde i likhet med den fremste teoretikeren i partiet, Rosa Luxemburg, vendt seg imot en ledende rolle for det russiske kommunistpartiet (bolsjevikene) i internasjonal arbeiderbevegelse. 
Først etter hans død begynte KPD å bli mer avhengig av Moskva, og på grunn av misnøye med denne innvirkningen fra Moskva så etterfølgeren til Jogiches, Paul Levi, seg nødt til å trekke seg som partileder i februar 1921. Både Jogiches og Levi var eksempler på en type tidlige «luxemburgske» kommunister som var annerledes enn den bolsjevikiske typen som siden ble bestemmende i kommunismen overalt.
De lege lata

De lege lata er latin og betyr i juridisk kontekst «etter gjeldende rett». Begrepet benyttes for å angrense gjeldende rett fra rett som ikke gjelder lenger eller rett som ennå ikke gjelder (f.eks. der et lovforslag er under behandling og ennå ikke vedtatt).
Motstykket er begrepet de lege ferenda, hvordan retten burde være.

Kilder

Juridisk leksikon 2. utgave J. Grundt Tanum forlag 1966
Homoderus

Utseende

Middelsstore (ca. 30 millimeter), brungule hjortebiller.  Hannene har mer eller mindre sterkt forstørrede kjever. Pronotum har fire svarte flekker. Disse artene kan skilles fra de fleste andre hjortebiller på fargen, få andre er så lyse som dette.

Levevis

Larvene utvikler seg i råtne trestammer.

Utbredelse

Artene lever i tropiske områder i Vest- og Ekvatorial-Afrika.
Phaenognatha

Utseende

Middelsstore (7-21 millimeter), hvelvede, blanke, mørke skarabider. Kjevene er brede og utvidete, stikker noe ut på sidene av hodet. Pronotum er bredest nær roten og nærmest trekantet. Hannens frambein er svært lange, tynne og piggete.
Antennene er korte og 9-leddete med en tre-leddet klubbe Dekkvingene har ni markerte punktstriper.

Levevis

Larvene og leveviset til disse billene er ukjente. De fleste kjente eksemplarene er hanner, kanskje fordi hunnene ikke kan fly og tilbringer mesteparten av livet under jorden. Hannene kommer av og til til lys om natten.

Utbredelse

Slekten er utbredt i det nordlige Australia (Northern Territory og Queensland).
All the Roadrunning

All the Roadrunning er et samarbeidsalbum mellom Emmylou Harris og Mark Knopfler. Det kom ut på Mercury Records den 24. april 2006 i Europa og den 25. april på Warner Bros. i USA. Albumet inneholder tolv låter preget av countryrock, folkrock og bluegrass. Det var et resultat av et sju år langt samarbeid, der nærmest ingen ting var kjent for pressen før utgivelsen. Låten «This Is Us» ble først utgitt som singel, fulgt av «Beachcombing».
Fastlegeaksjonen

Fastlegeaksjonen er en aksjon dannet i januar 2012 mot innføringen av en ny fastlegeforskrift. Aksjonen ble startet av Kjetil Karlsen, fastlege i Tromsø, sammen med almenlegene Arnulf Heimdal, Oslo; Bente Pedersen, Hamar; Ivar Thomsen, Stavanger; Susanne Prøsch, Sandefjord; og Torun Ankjell, Tromsø. 2802 allmennleger – mer en 2/3 av alle landets fastleger – signerte et brev til helseministeren der det bes om at forslag til ny fastlegeforskrift trekkes i sin helhet, og at departementet går i dialog med Legeforeningen, fagmiljøer og Kommunenes sentralforbund Den 31. januar 2012 overleverte Bente Pedersen og Arnulf Heimdal brevet og underskriftene til helseministeren med nyhetsmedier tilstede.

Allmennlegeprisen 2012

Allmennlegeprisen 2012 gikk til Fastlegeaksjonen, aksjonens ildsjeler samt initiativtager Kjetil Karlsen, for et "brennende engasjement for allmennmedisinen som fag, med pasienten i sentrum".
Juryen for pristildelingen i 2012 bestod av Bjarne Storseth, Anne Sissel Sørensen fra landsrådet og Linda Rørtveit og Ivar Halvorsen fra Allmennlegeforeningens styre. Allmennlegeprisen ble innstiftet i 2008 av Norsk Forening for Almenmedisin og ble første gang utdelt i 2009. Tidligere prisvinnerer er Anne Mathilde Hanstad (2009), Jørgen Skavlan (2010) og Regin Hjertholm (2011)
Kristiania Hockeyklub

Historie

Kristiania Hockeyklub ble stiftet kort tid etter nordisk vintersportsuke i 1903, da fire svenske bandylag spilte oppvisningskamper i Kristiania. To år senere, den 8. januar 1905, ble den første offentlige bandykampen mellom norske lag avholdt. Kristiania Hockeyklub slo Kristiania Skøiteklubs hockeyparti 5-0. Klubbene spilte en kamp til mot hverandre samme vinter. Dessuten hadde Akademisk Fotballklub startet bandyavdeling, så på dette tidspunktet fantes det tre bandyklubber i Norge.
Betegnelsene bandy og ishockey ble brukt om hverandre, men ishockey ble etterhvert den offisielle, norske betegnelsen på spillet, noe det forble fram til 1928. Kanadisk ishockey ble innført i Norge i 1932. De første kampene mellom norske klubber foregikk med 11 spillere på hvert lag, men i 1907 gikk man over til å spille med sjumannslag.
I 1909 spilte Kristiania Hockeyklub mot Skøiteklubben og det tyske laget Leipziger Sportclub i en turnering i Kristiania. Tyskerne vant kampserien og en internasjonal vandrepokal som Hockeyklubben hadde satt opp. «Kampene om den internationale hockeypokal» var i de tidlige årene de eneste tellende kamper for de få klubbene som fantes. Ready, som startet opp med bandy i 1910, vant pokalen til odel og eie i 1913 etter også ha vunnet den i 1910 og 1911. Kristiania Hockeyklub vant pokalen i 1907 og 1912, mens Kristiania Skøiteklub vant i 1908.

Norgesmesterskapene

I 1912 ble det for første gang arrangert norgesmesterskap, og Hockeyklubben tapte 11-2 mot Ready i den avgjørende kampen. I mesterskapet året etter møtte ikke Hockeyklubben opp til finalekampen, så Ready vant dermed på walk over. Vinteren 1914 var svært mild, så det ble ikke arrangert norgesmesterskap. Da bandyaktiviteten ble gjenopptatt i 1915, deltok Kristiania Hockeyklub i de innledende kamper. Klubben vant semifinalen i NM mot Trygg 7-6, men kunne ikke stille lag til finalen, så Trygg spilte finalekampen i stedet. Etter sesongen gikk Hockeyklubben i oppløsning.
Tuberculosodus

Utseende

En liten, matt, mørkt brunlig trebukk med lysere tegninger. Antennene er omtrent så lange som kroppen, med lange hår på innersiden. Pronotum har rundede sider uten tenner, dekkvingene er jevnbrede. Pronotum og dekkvingene har tegninger dannet av lyse skjell.

Levevis

Disse billene har larver som lever i død ved.

Utbredelse

Arten lever i Laos.
Cagua

Cagua (eller Mount Cagua) er en aktiv stratovulkan på den filippinske øya Luzon, nord i fjellkjeden Sierra Madre.
Den ligger ikke langt fra Gonzaga i provinsen Cagayan. Den er minst 600 000 år gammel.
Vulkanen er 1133 meter høy og har varme kilder i en 10 kilometers omkrets. I 1860 fant det sted en freatisk eksplosjon i Cagua-vulkanen, muligens etterfulgt av en pyroklastisk strøm. I 1907 var det sterk solfatarisk virksomhet her. Lavaen fra Cagua består av basalt og basaltandesitt.
Transjordan

Emiratet Transjordan var en autonom politisk enhet i det britiske Palestinamandatet, opprettet som en administrativ enhet i april 1921 før mandatet trådte i kraft. Det var geografisk tilsvarende dagens kongedømme Jordan, og forble under Folkeforbundets formelle beskyttelse frem til uavhengigheten i 1946.
Etter den arabisk-israelske krig i 1948 ble vestbredden av elva Jordan annektert, og 2. juni 1949 ble kongedømmets nye navn Jordan. Tross tapet av Vestbredden i Seksdagerskrigen i 1967, beholdt landet navnet Jordan.
E.123

E.123 er en standard som er anbefalt av Den internasjonale telekommunikasjonsunion. Den inneholder regler for hvordan telefonnummer, e-postadresser og web-adresser skal presenteres på skriftlig form.
Skarverennet

Skarverennet er et av verdens største skirenn (kalt «verdens største skifest») som arrangeres av Geilo Idrettslag. Rennet går i slutten av april og markerer slutten på skisesongen for mange av deltagerne. Løypa går langs Hallingskarvet fra Finse til Ustaoset (38 km) og ble arrangert første gang 1974. Det er tre drikkestasjoner underveis: Lengjedalsvatnet (kun fra Finse), Bjødnabu og Raggemyran.
Alle deltagerne som starter fra Finse, må ta toget for å delta, da det ikke går vei dit. For å kunne ta imot flere deltagere, er det i senere år (siden 1996) blitt en alternativ rute fra Haugastøl til Ustaoset (24 km). Etter denne utvidelsen er kapasiteten på ca. 12 000 deltagere. Deltagelsen deles i to klasser: trim og konkurranse.
Rådet for demens

Rådet for demens er et fagråd oppnevnt av Nasjonalforeningen for folkehelsen.

Ledere

Rådet ble tidligere ledet av Wenche Frogn Sellæg.

Formål

Nasjonalforeningen - Rådet for demens har som formål å fremme best mulige livsvilkår for personer med demens og deres pårørende. Rådet skal bidra til å etablere en kunnskapsmessig basis for organisasjonens arbeid innen arbeidsområdet demens, ved siden av å være en pådriver for informasjon overfor befolkningen.

Sammensetning

Rådet skal bestå av seks medlemmer, hvorav alle skal være medlemmer i en demensforening. Disse representantene skal fortrinnsvis være personer med demens eller pårørende. Minimum tre av medlemmene skal ha helsefaglig kompetanse.
Slider

En slider er en liten hamburger, vanligvis ikke mer enn 3″ (7,6 cm) i diameter, bestående av to stykker brød med et stykke stekt eller grillet kjøtt mellom. Ordet stammer fra restaurantkjeden White Castle som er kjent for sine små hamburgere og serverte dem under navnet Slyder mellom 1985 og 2009.
Som hovedrett er sliders ikke uvanlig til grilling, men de brukes også gjerne som hors-d’œuvre, amuse-bouche eller forrett.
Gunnar Tank

Liv

Han var sønn av historikeren Yngvar Nielsen og Karen Juliane Anna Hedvig Wedel Jarlsberg, bror av historikeren Roar Tank og far til dommeren Carl Bülow Tank. Han og søsknene tok etternavnet Tank i stedet for Nielsen i 1901.
Etter å gått ut av Gjertsens skole i 1896 tok han anneneksamen ved universitetet i 1897, før han ble ansatt i en bank i Skien og senere i Kristiania. I 1899 begynte han å studere rettsvitenskap ved universitetet og tok juridisk embetseksamen i 1903.
Fra 1906 var han ansatt som assistent i Riksarkivet, hvor han året etter utarbeidet et kortfattet register over alle de norske arkivbestandene. I 1908 fikk han i oppdrag av Landbruksdepartementet å oppspore dokumenter om rettsforholdene på Hardangervidda for Høyfjellskommisjonen. Også i de følgende årene fikk han oppdrag av denne kommisjonen, hvor han i 1916 fikk en fast stilling som arkivkonsulent.
I 1909 ble han ansatt som assitent ved universitetsbiblioteket, hvor han året etter ble amanuensis. Men i 1919 sluttet han i denne stillingen og var heretter arkivkonsulent for Høyfjellskommisjonen og Landbruksdepartementet i saker som angikk almenninger og lignende. Han beholdt dennes stillingen til sin død.
Gjennom sitt arbeid med å finne historiske dokumenter hadde Tank stor påvirkning på Høyfjellskommisjonens arbeid med å fastsette eiendomsgrensene i høyfjellet. Mange av dokumentene han oppsporet hadde også rettshistorisk og kulturhistorisk interesse. Mange av undersøkelsene hans ble også trykt, for eksempel Om Rendalens almenning i det 18. aarhundrede (1909), Om betydningen af ordet bygdealmenning (1912), og han skrev en rekke artikler i Norsk retstidende, Historisk tidsskrift og andre tidsskrifter. Han utga også flere kildeskrifter på oppdrag for Den norske historiske kildeskriftkommisjon, for eksempel Akershusregisteret (1916).
Turlough

Turlough eller turlach betegner en type innsjøer som av og til forsvinner. Det forekommer vesentlig i karstområder av Irland, vest for Shannonelva. Navnet er fra gælisk, og betyr «tørt sted».

Forekomster

De fleste turlougher finnes i lavlandet vest for elva Shanneon, i grevskapene Galway, Clare, Mayo, og Roscommon. Noen få finnes også i grevskapene Limerick, Sligo, Longford, og Cork.
I Norge er Engavatnet i Brønnøy en turlough.

Sesongvariasjon

Mange turlougher har høy vannstand om høsten, vanligvis med maksimum i oktober, og tørker opp en gang mellom april og juli. Andre kan fylles ved ujevne mellomrom, og på få timer etter større nedbørepisoder, og kan gå tørre igjen noen få dager senere.
Noen turlougher nær havet er påvirket av tidevann: Om sommeren kan man observere at Caherglassaun Lough, 5 km fra Galway Bay, tømmes og fylles hver tolvte time. De fleste turlougher fylles til 2m dybde, men noen er mye dypere: For eksempel er noen av turloughene nær Gort, Galway 5m dype om vinteren. Turlougher varierere i størrelse. Den største er Rahasane turlough, vest for Craughwell i Galway, 2,5 km² stor.

Forklaring

Alle turloughene forekommer i kalksteinsområder. Kalkstein vil forvitre under påvirkning av regn, da regn er naturlig sur. Sprekker og slisser i berget får regnet til å forsvinne ned i grunnen, og danne kanaler og grotter. Dermed har kalksteinen dannet karst.
Øst for Shannon er kalksteinen dekket av istidsavstninger i ulik dybde. Der avsetningen er tynnest mangler det et avrenningssystem på overflaten. I disse områdene skjer avrenningen i undergrunen, og kommer opp som springvann. Større kilder forkommer i vest med avløp til Lough Corrib og Galway Bay. Om vinteren, når grunnvannsspeilet stiger, og når undergrunnsstrømmene øker, kan grunnvannet trenge opp til overflaten og danne turlougher.

Regulering

Turlougher gir om sommeren gode vilkår for beiting, delvis på grunn av den årlige avsetningen av kalkrike sedimenter. Bøndene har ansett vinterflommene som et unødvendig tap, og har søkt å drenere områdene for helårsbruk. Vanligvis har dreneringen skjedd ved å bygge kanaler for å fjerne overskuddsvann.
Mange av elvene i området er regulert siden det 19. århundre, ofte med sammenknytning av tidligere turlougher. For eksempel er en stor del av elva Clare kunstig, og den midtre delen var tidligere den største av turloughene i Irland, 6,5 km² stor.
Hver tredje turlogh i Irland er nå drenert, og flere forsvinner hvert år. Dette har konsekvenser for en unik flora og fauna. I vernesammenheng er innsjøene karakterisert som Site of Special Scientific Interest
Bani Yas (by)

Bani Yas (arabisk: بنو ياس) er den tredje største byen i emiratet Abu Dhabi i De forente arabiske emirater. Den har om lag 30 000 innbyggere, og ligger 30 km sørøst for hovedstaden Abu Dhabi, mellom denne og storbyen Al Ain. 
Bani Yas ligger i et fruktbart område som starter her noe innenfor kysten, og strekker seg østover til Al Ain og grensen mot Oman. Det er noen oljekilder sør for Bani Yas, og  sandørken sør for bebyggelsen. Byen har flere store moskéer. Bani Yas ligger ved motorveiene nr 11, 22 og 30. Det er planer om å satse sterkt på fotball i byen, med utbyggingsplaner for stadion med FIFA-mål og 20 000 sitteplasser.
5 Minutes Alone

Oppbygning

Sangen er meget kraftfull og energisk. Dimebag Darrell spiller noen veldig tunge riff og soloer på gitar, akkompagnert av Vinnie Pauls raske og energiske trommer, og Rex Brown som følger gitarstemmen til punkt og prikke. På toppen ligger Phil Anselmos stemme, som så vidt unngår å bli overdøvet av resten av bandet.
Gangsås

Gangsås eller Gansås er en bydel i Harstad – mellom Vågsfjorden mot nordvest, Stangnes mot øst og Åsby og Kanebogen mot sør. På Gangsås ligger boligfeltene Vollen og Øvre Gangsås m.fl.

Vollen

Til Vollen kommer man ved å ta seg opp halve Gangsåsbakken, som er en del av Gangsåsveien. Rekkehus og blokker preger miljøet, hvor man også finner fotballbane og Knerten barnehage. De første boligene stod ferdig i 1975.

Øvre Gangsås

Fortsetter man opp Gangsåsbakken fra Vollen, kommer man til Øvre Gangsås, som ble etablert på 1980-tallet. Eneboliger preger miljøet, hvor man også finner fotballbane og Aurora barnehage. De fleste veiene har navn etter solsystemets planeter. Det går sti videre opp til Gangsåstoppen. Flere steder på Øvre Gangsås har man god utsikt over Harstad sentrum.

Mercur (Nedre Gangsås)

På den vestlige foten av åsen ligger Mercur. Der finner man Statoils tankanlegg, hvor det har vært aktivitet i mange tiår. Mercur har noen eneboliger, men er i hovedsak et utbygd næringsområde.

Gangsåstoppen

Åsryggen, som er ubebygd, består av 3 topper – Gangsåstoppen i sør, Steinhammeren i midten og Ramfløya lengst nord – men på folkemunne kalles hele området for Gangsåstoppen. Fra sørsiden av åsen går det en merket sti fra parkeringsplassen i Toppenveien (innkjøring fra Østeråsveien). Det fins også andre stier opp, for eksempel fra Øvre Gangsås og Hestvika.
Fra Gangsåstoppen har man full utsikt vestover mot bykjernen i Harstad samt flere av toppene rundt, som Middagsfjellet og Hinnstein. En ser mot øst Rolla og fastlandet, mot sør Tjeldsundet og mot nord Grytøya og Senja.
Det har vært planer om å etablere kafé, og til og med hotell, oppe på åsen – men disse planene er lagt på is. På Ramfløya fins det en postkasse hvor man kan skrive seg inn i gjesteboka, og se hvem andre som har vært der.